**ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА ПЛОВДИВ**

**ВНОСИТЕЛ: ЗДРАВКО ДИМИТРОВ - КМЕТ НА ОБЩИНА ПЛОВДИВ**

Съгласно чл.26, ал.4 от Закона за нормативните актове, в законоустановения срок от **14 дни**, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Наредбата на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” №1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА ПЛОВДИВ.**

**Причини, които налагат приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив.**

 В бр.60 от 07.07.2020г. на Държавен вестник е обнародван Закон за изменение и допълнение на Закона за автомобилните превози, като §8 от същия въвежда изменение в текста на чл.12 от Закона за автомобилните превози, касаещ извършването на таксиметрови превози. Съгласно чл.12, ал.2 от посочения закон, на кметовете на общини се вменява задължението за издаване на удостоверения за регистрация на търговци с цел осъществяване на таксиметрови превози, като това задължение може да бъде делегирано на оправомощени от тях лица. Поради това обстоятелство се налага определяне на стойността на административната услуга, която ще се предоставя на заинтересованите лица на територията на община Пловдив. По аргумент от нормата на чл.12, ал.5, изречение първо от Закона за автомобилните превози, кметовете на общини и оправомощени от тях лица имат достъп до нарочен регистър, воден от Изпълнителна агенция „Автомобилна администрация“, в който да отразяват вписването, отписването и промени в данните на издадените удостоверения. Следва да бъдат определени размерите на таксите на административните услуги за издаване на удостоверения за регистрация на търговци, желаещи да осъществяват таксиметрови превози, за промяна в обстоятелствата по издадените удостоверения, за промяна в списъка на водачите и автомобилите на издадените удостоверения за регистрация и за издаване на дубликат на удостоверение. По отношение на услугата по прекратяване на регистрация е възприет подходът на включване стойността на тази услуга в стойността на услугата по издаване на удостоверение, поради което за нея няма да се формира отделна стойност.

 Нормативната уредба на материята, свързана с местните такси и цени на услуги, събирани от всяка общинска администрация, е Закона за местните данъци и такси /ЗМДТ/. На местно ниво Общински съвет – Пловдив е приел Наредба за определянето и администрирането на местните такси и цени на услуги на територията на община Пловдив. В чл.6, ал.1, б. е) от ЗМДТ е записано, че общините събират **такси** за предоставяните от тях административни услуги. В чл.6, ал.2 и ал.3 от ЗМДТ са описани изключения от правилото, в които случаи за административни услуги се заплаща цена. В Закона за местните данъци и такси е обособен Раздел VII, който е посветен специално на видовете административни услуги, за които общинската администрация следва да събира такси. В този раздел не се говори изрично за издаване на удостоверения за регистрация на търговци, желаещи да осъществяват таксиметрови превози, но **съгласно чл.115, ал.1 „за издаване на удостоверения, когато това е предвидено в закон, и за заверка на документи се заплаща такса“.** Тъй като издаването на въпросните удостоверения за регистрация е вменено на Кмета на община Пловдив по силата на закон **-** Закона за автомобилните превози, е наложително Наредбата за определянето и администрирането на местните такси и цени на услуги на територията на община Пловдив да се допълни с такса за новата административна услуга. С оглед на този аргумент следва, че за административните услуги за промяна в обстоятелствата по издадените удостоверения, за промяна в списъка на водачите и автомобилите на издадените удостоверения за регистрация и за издаване на дубликат на удостоверение, също трябва да се определят съответни такси.

 За определяне размерите на таксите на гореописаните административни услуги, е необходимо да се спазят императивните изисквания на чл.7, ал.1 и чл.8, ал.1 от ЗМДТ. Разпоредбата на чл.7, ал.1 от ЗМДТ гласи, че **местните такси се определят въз основа на необходимите материално-технически и административни разходи по предоставяне на услугата**. От друга страна, в чл.8, ал.1 от ЗМДТ са уредени принципите, които да се съблюдават при посочения процес, а именно: **възстановяване на пълните разходи на общината по предоставяне на услугата; създаване на условия за разширяване на предлаганите услуги и повишаване на тяхното качество; постигане на по-голяма справедливост при определяне и заплащане на местните такси.** Така представените нормативни изисквания са намерили отражение респективно в чл.5 на Наредбата за определянето и администрирането на местните такси и цени на услуги на територията на община Пловдив.

 С оглед на нормите, съдържащи се в разпоредбите на ЗМДТ и Наредбата за определянето и администрирането на местните такси и цени на услуги на територията на община Пловдив, и предвид обстоятелството, че новите административни услуги ще се извършват от ОП „Организация и контрол на транспорта“, с доклад с вх. № 21ОПР-150/21.01.2021г. директорът на предприятието е предоставил калкулации на разходите по параграфи на единната бюджетна класификация, формиращи размерите на таксите за издаване на удостоверения за регистрация за извършване на таксиметров превоз на пътници, за промяна в обстоятелствата по издадените удостоверения, за промяна в списъка на водачите и автомобилите на издадените удостоверения за регистрация и за издаване на дубликат на удостоверение, заедно с процедури, разработени в съответствие с изискванията на Закона за финансовото управление и контрол в публичния сектор.

 Съгласно чл.46а от Наредбата за определянето и администрирането на местните такси и цени на услуги на територията на община Пловдив, таксите за издаване на удостоверения, когато това е предвидено в закон, фигурират в **Приложение № 5 „Такси за административни услуги“** на същата Наредба. По тази причина новите такси ще бъдат включени в **раздел III - Такси за издаване на удостоверения и заверка на документи, от Приложение №5, след забележката под т.9.5, нова т.10,** както следва:

|  |  |  |
| --- | --- | --- |
| **10. /нова/** | ***Такси за издаване на удостоверения за регистрация за извършване на таксиметров превоз на пътници*** | лева |
| 10.1.10.2.10.3.10.4. | Издаване на удостоверение за регистрация за извършване на таксиметров превоз на пътници; | 88,00 |
| Промяна в обстоятелствата на издадено удостоверение за регистрация за извършване на таксиметров превоз на пътници;Промяна в списъците на водачите и автомобилите на издадено удостоверение за регистрация за извършване на таксиметров превоз на пътници;Издаване на дубликат на удостоверение за регистрация за извършване на таксиметров превоз на пътници; | 57,0053,0022,00 |

Предвид обстоятелството, че в чл.46а от Наредбата за определянето и администрирането на местните такси и цени на услуги на територията на община Пловдив е уредена хипотезата за издаване на удостоверения, когато това задължение е предвидено в закон /каквато е и хипотезата с удостоверението за регистрация по чл.12, ал.2 от Закона за автомобилните превози/, не считам за необходимо цитираната Наредба да търпи други допълнения в своите текстове с цел привеждането й в съответствие с изменения Закон за автомобилните превози.

Всичко изложено дотук обуславя като целесъобразно и законосъобразно приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив. ***Въз основа на факта, че изменението на Закона за автомобилните превози е в сила от 01.01.2021г., и с оглед реалната заплаха спазването на задължението за провеждане на 30-дневни обществени консултации по проекта на Наредбата за изменение и допълнение на Наредбата за определянето и администрирането на местните такси и цени на услуги на територията на община Пловдив да блокира дейността на таксиметровите шофьори, извършващи превози в границите на общината, считам че е налице хипотезата на изключителен случай по смисъла на чл.26, ал.4, изречение второ от Закона за нормативните актове и предлагам настоящият проект на Наредба да бъде качен на страницата на община Пловдив за съкратен срок от 14 /четиринадесет/ дни.*** Съкратеният срок е обусловен от необходимостта въздействията от нормативната намеса да бъдат постигнати по най-бърз начин и с положителен ефект върху заинтересованите лица.

 При изработването на проекта за приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъде приета Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив с оглед допълване Приложение №5 от Наредбата с нови такси за издаване на удостоверения за регистрация за извършване на таксиметров превоз на пътници, респективно за вписване на промяна в данните по издадените удостоверения, вписване на промяна в списъка на водачите към удостоверенията за регистрация и по издаване на дубликат на удостоверение.

**Принципът на обоснованост** – приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив се обосновава с разпоредбите на чл. 21, ал.1, т.23 и ал.2 от Закона за местното самоуправление и местната администрация във връзка с чл.12 от Закона за автомобилните превози, във връзка с чл.6, ал.1, б.е), чл.7, ал.1, чл.8, ал.1 и чл.115, ал.1 от Закона за местните данъци и такси, във връзка с чл.5 и чл.46а от Наредбата за определянето и администрирането на местните такси и цени на услуги на територията на община Пловдив, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив е публикуван ведно с предварителната оценка на въздействието от приемането на предложения нормативен акт на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив и предварителната оценка на въздействието на предложения нормативен акт публично са предоставени на заинтересованите лица, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив е в съответствие с нормативните актове от по**-**висока степен.

При изработване на проекта за приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив са спазени чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** от приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив, която е прикачена към публикувания проект на нормативния акт.

**Цел на приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив.**

Целта на приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив е привеждането на посочения нормативен акт на Общински съвет **–** Пловдив в съответствие със законодателните промени, въведени в Закона за автомобилните превози, касаещи задължението на Кмета на община Пловдив да издава удостоверения за регистрация на търговци за извършване на таксиметров превоз на пътници, посредством допълване на Приложение №5 от Наредбата с такси за предоставяните нови административни услуги.

**Финансови средства, необходими за приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив**

За приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив не е необходимо разходването на допълнителни бюджетни средства.

**Очаквани резултати**

Очакваните резултати са привеждането на Наредбата за определянето и администрирането на местните такси и цени на услуги на територията на община Пловдив в съответствие със законодателните промени, въведени в Закона за автомобилните превози, касаещи задължението на Кмета на община Пловдив да издава удостоверения за регистрация на търговци за извършване на таксиметров превоз на пътници, както и реализирането на нови финансови постъпления в бюджета на община Пловдив от предоставянето на новите видове административни услуги.

**Анализ за съответствие с правото на Европейския съюз**

Предлаганото приемане на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив е в съответствие с нормативните актове от по**-**висока степен, както и с тези на европейското законодателство.

Приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив е подзаконов нормативен акт за прилагане на отделни разпоредби на Закона за местното самоуправление и местната администрация, Закона за автомобилните превози, Закона за местните данъци и такси, Закона за нормативните актове, Административнопроцесуалният кодекс и Наредбата за определянето и администрирането на местните такси и цени на услуги на територията на община Пловдив, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на Република България.

Проектът на подзаконовия нормативен акт е публикуван на официалната страница на община Пловдив на **22.01.2021г.**

След изтичане на законовия **14-дневен срок**, предложенията и становищата по проекта на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание разпоредбите на чл. 21, ал.1, т.23 и ал.2 от Закона за местното самоуправление и местната администрация във връзка с чл.12 от Закона за автомобилните превози, във връзка с чл.6, ал.1, б. е), чл.7, ал.1, чл.8, ал.1 и чл.115, ал.1 от Закона за местните данъци и такси, във връзка с чл.5 и чл.46а от Наредбата за определянето и администрирането на местните такси и цени на услуги на територията на община Пловдив, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив, както следва:

**§1** **В** **Приложение № 5 „Такси за административни услуги“, раздел III – „Такси за издаване на удостоверения и заверка на документи“ след забележката под т.9.5,** **се създава нова** **т.10,**

|  |  |  |
| --- | --- | --- |
| **10. /нова/** | ***Такси за издаване на удостоверения за регистрация за извършване на таксиметров превоз на пътници*** | лева |
| 10.1.10.2.10.3.10.4. | Издаване на удостоверение за регистрация за извършване на таксиметров превоз на пътници; | 88,00 |
| Промяна в обстоятелствата на издадено удостоверение за регистрация за извършване на таксиметров превоз на пътници;Промяна в списъците на водачите и автомобилите към издадено удостоверение за регистрация за извършване на таксиметров превоз на пътници;Издаване на дубликат на удостоверение за регистрация за извършване на таксиметров превоз на пътници; | 57,0053,0022,00 |
|  |  |

**§2** Настоящата Наредба е приета с Решение №……, взето с Протокол №….. от ……………………… 2021г. на Общински съвет – Пловдив и влиза в сила от .………………. 2021г.

**§3** Изпълнението на Наредбата се възлага на Кмета на общината.